## Hold fra Østrig, Italien og Grækenland har vundet EU's Datathon 2019

Den tredje udgave af EU's Datathon blev afrundet med det endelige arrangement den 13. juni 2019 i Bruxelles, hvor 12 hold dystede mod hinanden og viste deres idéer og kunnen i tre forskellige udfordringer.

Udfordringerne for de 12 finalister (udvalgt blandt 99 deltagere fra hele Europa) bestod i at udvikle apps med nye tjenester eller information ved hjælp af tilgængelige data fra EU's institutioner. Konkurrencen blev afholdt af EU’s Publikationskontor i samarbejde med det rumænske formandskab for Rådet.

Vinderholdet i udfordring 1 – "Innovative idéer gennem EU's åbne data" – var "The Smartfiles Network" fra Østrig. Dette hold overbeviste dommerne med en app, der kan give adgang til EU-domme og nationale domme fra enhver PDF-fil, og dermed hjælpe folk med at forstå, hvordan retspraksis er opstået og indbyrdes forbundet.

Vinderholdet i udfordring 2 – "Ny indsigt i økonomi og finans" – var "EconCartography: Economic Cartography for the European Union" fra Italien. Dette hold har udviklet intuitive og interaktive visualiseringer, som gør det muligt at udforske EU-økonomiens komplekse landskab.

Vinderholdet i udfordring 3 – "Håndtering af klimaforandringer" – var "Chloe Irrigation Systems" fra Grækenland. Dette hold har oprettet en lovende platform, som overvåger og optimerer vanding for at mindske vandspild og omkostninger og samtidig øge høstudbyttet.

De 3 vinderhold vandt hver 15 000 euro. Vinderne af andenpladsen i hver udfordring vandt 7 000 euro og vinderne af tredjepladsen fik hver 3 000 euro.

Læs mere om vinderholdene og deres apps på: <https://publications.europa.eu/eudatathon>.

Partnerne i EU's Datathon 2019 er:

* Europa-Kommissionen (afdelingerne for budget, økonomiske og finansielle anliggender, energi og statistik samt Det Fælles Forskningscenter)
* Den Europæiske Centralbank
* Den Europæiske Investeringsbank
* Den Europæiske Investeringsfond
* Det Europæiske Miljøagentur
* FN's Fødevare- og Landbrugsorganisation.